Čelnici vjerskih zajednica u Hrvatskoj (osim onih iz Katoličke crkve, dakako) rade ovih dana na zajedničkom protestnom pismu, koje će uputiti Hrvatskoj biskupskoj konferenciji i u kojemu će tražiti smjenu sisačkog biskupa mons. Vlade Košića s mjesta predsjednika Vijeća HBK za ekumenizam i dijalog. Povod je, kako doznajemo, Košićev doček Darija Kordića u zagrebačkoj zračnoj luci.

Izostanak reakcije

– Jako smo neugodno iznenađeni tim potezom biskupa Košića, s kojim, inače, godinama dobro surađujemo i praktički smo u prijateljskim odnosima, no riječ je o podršci osobi koja je osuđena za ratne zločine, čime se narušava i međuvjerski dijalog u zemlji. Još više iznenađuje što nitko iz HBK nije reagirao na Košićev potez, iz čega proizlazi da je to stav biskupske konferencije – rekli su nam u vrhu jedne vjerske zajednice, želeći ostati anonimni dok se ne usuglasi stav s ostalima.

– Pismo će biti javno pa će ga dobiti i mediji. Mogu vam zasad reći i to da smo o svome nezadovoljstvu izvijestili Vatikan pa očekujemo i njihovu reakciju – kaže naš sugovornik.

Reakcije na Košićev doček iz zatvora pristiglog Darija Kordića zasad su stizale samo iz Bosne i Hercegovine, točnije iz Islamske zajednice BiH, dok u Hrvatskoj nije bilo nikakvih službenih reakcija.

U Hrvatskoj biskupskoj konferenciji kažu kako ne znaju ni za kakvu takvu inicijativu i drže da međuvjerski dijalog u Hrvatskoj ničime ne bi trebao biti ugrožen. A sam biskup Košić nije htio dodatno obrazlagati svoje poteze jer je, kako je naveo, sve rekao u razgovoru za Katolički tjednik.

– Ja ne vjerujem da je Dario Kordić zločinac, bez obzira na presudu. Smatram da je ona rezultat političke nagodbe i političkih igara, a ne dokaza – rekao je mons. Košić te, u Katoličkom tjedniku, nazvao Kordića prijateljem kojega je pobliže upoznao dok je bio u zatvoru Karlau u austrijskom Grazu.

Biskup Košić još je pojasnio kako je krunski svjedok u Kordićevu procesu imao zaštićen identitet te da je povukao iskaz u kojemu je tvrdio da je Kordić sudjelovao na sastanku gdje se planirao napad na Ahmiće, a rekao je i da su da su i drugi hrvatski velikani poput Zrinskih i Frankopana, Stjepana Radića, Franje Tuđmana pa i kardinala Alojzija Stepinca redom bili osuđivani i odlazili u zatvor, a da nisu bili krivi.

– Netko je sigurno počinio strašan zločin u Ahmićima, ali ne znači da treba osuditi bilo koga, nego doista počinitelja. No, ovaj sud to nije tražio, on je želio ovom presudom podijeliti krivnju za ratne zločine, a to znači i za sam rat u BiH, između svih triju naroda. Ipak to ne odgovara istini jer Hrvati su se samo branili – rekao je Košić, pojasnivši kako su Kordiću predstavnici haaškog tužiteljstva nudili različite nagodbe po kojima je trebao okriviti bivšeg hrvatskog predsjednika Franju Tuđmana i ministra Gojka Šuška čime bi mu se kazna drastično smanjila, a “on to nije mogao te je rekao – kako ću se u tom slučaju moći pogledati u zrcalo, kako ću stati pred svoju djecu i pogledati ih u oči”.

Moralna veličina

– Ne, on je moralna veličina jer je na sebe preuzeo teret krivnje koja nije utemeljena na činjenicama – rekao je biskup Košić u Katoličkom tjedniku.

>> Biskup Košić: Kordić je moj prijatelj i moralna je veličina